32005R1624
L 259/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1624/2005 НА КОМИСИЯТА
от 4 октомври 2005 година
за дерогация от Регламент (ЕО) № 866/2004 на Съвета относно цитрусовите плодове, преминаващи през граничната линия в Кипър
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 866/2004 на Съвета от 29 април 2004 г. относно режима по член 2 от протокол № 10 към Акта за присъединяване (1), и по-специално член 4, параграф 2, втора алинея от него.
като има предвид, че:
(1)
Член 4, параграф 2, първа алинея от Регламент (ЕО) № 866/2004 предвижда, че стоки, които се добиват изцяло в областите на Република Кипър, които не са под ефективния контрол на правителството на Република Кипър или са били подложени на тяхната последна, основна, икономически оправдана обработка или преработка в предприятие, оборудвано за тази цел в тези области, не подлежат на мита или такси, имащи еднакъв ефект, когато са въведени в областите под ефективния контрол на правителството на Република Кипър, освен ако те са от вид, отговарящ на изискванията за експортно рефинансиране или мерки за интервенция.
(2)
Член 4, параграф 2 от Регламент (ЕО) № 866/2004 беше изменен с Регламент (ЕО) № 293/2005 на Съвета (2), за да разшири достъпа до посочения по-горе безмитен режим на базата на всеки отделен случай, за някои продукти от вид, отговарящ на изискванията за експортно рефинансиране или мерки на интервенция, при условие че тези условия и споразумения за този достъп гарантират, че финансовите интереси на Общността могат да бъдат ефективно защитени.
(3)
Подпомагането на движението на цитрусови плодове би допринесло за процеса на икономическо развитие в областите, които не са под ефективния контрол на правителството на Република Кипър, като се има предвид интересът сред икономическите оператори в Кипър към търговията с цитрусовите плодове, произведени в тези области, на пазара на Общността.
(4)
Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (3), Регламент (ЕО) № 2202/96 на Съвета от 28 октомври 1996 г. за въвеждане на схема за подпомагане от страна на Общността на производителите на някои цитрусови плодове (4) и Регламент (ЕО) № 2111/2003 на Комисията от 1 декември 2003 г. относно излагане на подробни правила за прилагането на Регламент (ЕО) № 2202/96 на Съвета за въвеждане на схема за подпомагане от страна на Общността на производителите на някои цитрусови плодове (5) предвиждат проверки за гарантиране спазването на правилата на Общността в секторите за плодове и зеленчуци. Съгласно посочените регламенти правителството на Република Кипър трябва да осигурява чрез подходящи проверки продуктите, обхванати от настоящия регламент, да не подлежат на експортно рефинансиране или мерки на интервенция.
(5)
Тъй като степента на експортно рефинансиране, изплащано за износа на цитрусови плодове от Общността, е ниска, рискът от измама в рамките на мерките, предвидени в настоящия регламент, е ограничен. Правителството на Република Кипър трябва въпреки това да осигурява спазването на правилото за произход от Общността, както е предвидено в член 35, параграф 9, второ тире от Регламент (ЕО) № 2200/96 и в член 11, параграф 2 от Регламент (ЕО) № 800/1999 на Комисията от 15 април 1999 г. за установяване на общи подробни правила за прилагането на системата за експортно рефинансиране на селскостопански продукти (6).
(6)
Съгласно член 8 от Регламент (ЕО) № 1480/2004 на Комисията от 10 август 2004 г. за установяване на специфични правила, отнасящи се до стоки, пристигащи от областите, които не са под ефективния контрол на правителството на Кипър, в областите, в които правителството упражнява ефективен контрол (7), Турско-кипърската търговска камара и властите на Република Кипър трябва да съобщават на Комисията информацията, която позволява на Комисията да наблюдава търговските потоци през „зелената линия“.
(7)
По същия начин, не изглежда необходимо да се установяват допълнителни условия за безмитен достъп на цитрусови плодове, добити в областите, които не са под ефективния контрол на правителството на Република Кипър.
(8)
Мерките, предвидени в настоящия регламент, са в съответствие със становището на Управителния комитет за пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
По силата на дерогация от член 4, параграф 2, първа алинея от Регламент (ЕО) № 866/2004, цитрусови плодове, пресичащи линията по смисъла на настоящия регламент, попадащи в рамките на код по КН 0805, няма да подлежат на мита или такси със същия ефект.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 октомври 2005 година.